АЙМГИЙН ИТХ-ЫН ТЭРГҮҮЛЭГЧИД, АЖЛЫН АЛБАНААС
2020 ОНЫ 11-Р САРД ХИЙЖ ГҮЙЦЭТГЭСЭН АЖЛЫН МЭДЭЭ

2020.11.30.                                                                                                         Зуунмод.
Аймгийн ИТХ-ын Тэргүүлэгчид,  Ажлын албанаас 2020 оны 11 дүгээр сард  дараах ажлуудыг хийж гүйцэтгэлээ. Энэ сард “Ковид-19” цар тахлын нөхцөл байдлаас шалтгаалан аймгийн ИТХ-ын II  Хуралдаан цахимаар 1 удаа хуралдаж 2 тогтоол, Тэргүүлэгчдийн хуралдаан цахимаар 3 удаа хуралдаж 7 тогтоол баталсан байна. 
Үүнд:
Аймгийн ИТХ-ын II Хуралдаан 2020 оны 11 дүгээр сарын 24-ний өдөр аймгийн ЗДТГ-ын Хурлын танхимд 85.3 хувийн ирцтэйгээр цахимаар хуралдлаа.
Аймгийн ИТХ-ын  II Хуралдаанаар:-
1.Хөгжлийн түүчээ-Төв аймгийг 2021-2025 онд хөгжүүлэх үндсэн чиглэл батлах тухай асуудлыг хэлэлцээд Монгол Улсын Хөгжлийн бодлого төлөвлөлт, түүний удирдлагын тухай хууль 2020 оны 5 сард шинэчлэгдэн батлагдаж, тус хуулинд Хөгжлийн бодлого төлөвлөлтийн баримт бичигт тавигдах шаардлага, баримт бичиг боловсруулах үе шат, цаглабарыг тодорхой болгон хуульчилж өгсөн байна. 
Аймаг хөгжүүлэх таван жилийн үндсэн чиглэл нь:
· Хөгжлийн бодлого төлөвлөлт, түүний удирдлагын тухай хууль
·  Монгол улсын “Алсын хараа-2050” урт хугацааны хөгжлийн бодлого, үзэл баримтлал, 
· Монгол Улсыг хөгжүүлэх таван жилийн үндсэн чиглэл, Засгийн газрын үйл ажиллагааны хөтөлбөр, салбаруудын хөгжлийн бодлого зэрэгтэй уялдуулан,
· “Аймгийн Хөгжлийн түүчээ-Төв аймаг 2024” хэтийн зорилтуудын эхний шатны хэрэгжилтийн үр дүнд үндэслэж боловсруулсан бөгөөд
дэлхий нийтийн хөгжлийн чиг хандлага тогтвортой хөгжил хэмээх үзэл баримтлалд тулгуурлаж байгаа өнөө үед аймгийн хөгжлийг тогтвортойгоор хангаж авч явах зорилгоор Хөгжлийн түүчээ- Төв аймгийг хөгжүүлэх 2021-2025 онд хөгжүүлэх 5 жилийн хугацаанд баримтлан ажиллах чиглэлийг боловруулжээ. Үндсэн чиглэл нь:-
1. “Үндэсний нэгдмэл үнэт зүйл”  бүлгийн хүрээнд:
Үндэсний үнэт зүйлсээ дээдэлсэн монгол хүнийг төлөвшүүлэх, улс үндэстнийхээ болон орон нутгийнхаа оюуны биет ба биет бус өв соёл, үнэт зүйлс, уламжлалт зан заншлыг өвлөх, хадгалах, хамгаалах, судлах, сурталчлах,түгээн дэлгэрүүлэх, соёл урлагаар дамжуулан иргэдийг соён гэгээрүүлэх, нийгэмд соёлын үнэт зүйлийг бий болгоход чиглүүлэх, Монгол хэл, бичгээ үндэсний үнэт зүйлийн бүрдэл болгон иргэн бүр чанартай эзэмшиж хэрэглэж хэвшүүлэх 
2. “Хүний хөгжил” бүлгийн хүрээнд:
 Эрүүл мэндийн урьдчилан сэргийлэх тогтолцоог чанаржуулан, оношилгоо үйлчилгээний чанар, хүртээмжийг нэмэгдүүлж, хүн амын дундаж наслалтыг уртасгах, Эхийн эндэгдлийн түвшинг 100.000 амьд төрөлтөд тэглэх, 0-5 хүртэлх насны хүүхдийн эндэгдлийн түвшинг бууруулах, улмаар дундаж наслалтыг 74.0-д хүргэх зорилт, Бүх шатны боловсрол, сургалтын байгууллагыг хүний хөгжлийн төв болгон хөгжүүлж, эрүүл аюулгүй, ээлтэй орчин, чанартай, хүртээмжтэй үйлчилгээг бий болгох, 

Хүүхэд, гэр бүл, залуучуудад суурилсан нийгмийн эерэг өөрчлөлтийг бий болгож, тэдэнд ээлтэй орчинг бүрдүүлэн өв тэгш хүмүүжилтэй хүүхэд, залуучууд, гэр бүлийг төлөвшүүлэх, 
3. “Амьдралын чанар ба дундаж давхарга” бүлгийн хүрээнд:
Иргэдийн хөдөлмөр эрхлэлт, нийгмийн хамгааллыг сайжруулан, өрхийн орлогыг нэмэгдүүлэх, Зорилтот өрхийн хөгжил, хамгааллыг сайжруулах хөтөлбөрийг хэрэгжүүлэх замаар өрхөд нийгмийн хөгжлийн цогц үйлчилгээг үзүүлж ядуурлын түвшинг 2020 оны түвшнээс 2.5 пунктээр бууруулж 18.0 хувьд хүргэх, ажилгүйдлийн түвшинг 0.5  пунктээр  бууруулж 3.6 хувьд хүргэх,
4. “Эдийн засаг” бүлгийн хүрээнд: 
Өсөлттэй өгөөжтэй эдийн засагтай аймаг болох, Нийлүүлэгч аймгаас Үйлдвэрлэгч аймаг болох гол зорилт бөгөөд тус бүлгийн хүрээнд: 
· Эдийн засгийн дундаж өсөлтийг 6-12.0 хувь өсгөх;
· Дотоодын нийт бүтээгдэхүүнд боловсруулах салбарын эзлэх хувийн жинг нэмэгдүүлэх; 
· Эдийн засгийн бүтцийг сайжруулах,
5. “Засаглал” бүлгийн хүрээнд: 
Төрийн бодлогын залгамж чанар, салбар хоорондын уялдааг хангасан удирдлага зохион байгуулалтын тогтолцоог сайжруулан, төрийн үйлчилгээг цахимжуулж, тогтвортой, хариуцлагатай, ёс зүйтэй, чадварлаг төрийн албыг төлөвшүүлэн, гадаад харилцаа, хамтын ажиллагааг бүх талаар хөгжүүлэх,
6. Ногоон хөгжил бүлгийн хүрээнд:
Ногоон хөгжлийн үзэл баримтлалд нийцүүлж, байгаль орчны даац чадамжид суурилж, хүний үйл ажиллагаанаас хамааралтай доройтлыг хязгаарлан зүй зохистой ашиглах нөхөн сэргээх, хамгаалах үйл ажиллагааг, нутгийн иргэд, мэргэжлийн байгууллагуудтай хамтран хэрэгжүүлэх. Байгаль орчны тогтвортой байдлыг хадгалан ирээдүй хойч үедээ өвлүүлж, үр өгөөжийг нь урт хугацаанд хүртэх боломжоор хангах нөхцөлийг бүрдүүлэхээр, Хүн амд амьдрах орчны зөв дадал төлөвшүүлж хүрээлэн буй  орчны чанарыг сайжруулах, Экосистемийн тэнцвэрт байдлыг хадгалах,
7. Амар тайван, аюулгүй нийгэм бүлгийн хүрээнд:
Амар тайван аюулгүй орчин, нийгмийг бий болгоход төр, хувийн хэвшил, иргэний нийгмийн байгууллага, иргэдийн оролцоо, хяналт, хамтын ажиллагааг өргөжүүлж, хууль сахиулах болон тусгайлсан чиг үүрэгтэй байгууллагуудын материаллаг баазыг бэхжүүлэн, амьдрах орчны эрсдэлт нөхцөлийг бууруулах замаар урьдчилан сэргийлэх, илрүүлэх, таслан зогсоох цогц арга хэмжээг хэрэгжүүлэх, 
8. Бүс, орон нутгийн хөгжил бүлгийн хүрээнд: 
Олон улсын нисэх онгоцны буудал байгуулагдсан давуу тал болох эдийн засгийн чөлөөт бүс байгуулах, түүнийг хууль эрх зүйн хувьд баталгаажуулах, бүсийн хөгжлийг даган бий болох их бүтээн байгуулалтын бэлтгэлийг хангаж суурь дэд бүтцийн ажлуудыг хийх, бүх сумдыг төвлөрсөн халаалттай, цэвэр бохир усны систем бүхий нийтийн аж ахуйн цогц инженерийн шугам сүлжээг хөгжүүлэх, зарим сумын төвийг улсын чанартай хатуу хучилттай автозамаар холбох, сум, орон нутгийн нийгмийн болон төрийн үйлчилгээний барилга байгууламжийг барих, засварлах ажлуудыг хийж иргэдийг нутаг орондоо ая тухтай, амьдрах нөхцөлийг бүрдүүлэн ажиллах зэргээр “Төв аймгийг 2021-2025 онд хөгжүүлэх таван жилийн үндсэн чиглэл”-ийг Монгол улсыг хөгжүүлэх таван жилийн үндсэн чиглэлийн бүтцийн дагуу 8 бүлэг, 8 зорилгын хүрээнд 37 зорилт, 178 үйл ажиллагаа, 163 шалгуур үзүүлэлттэй батлав.

2. Төв аймгийг 2021-2025 онд хөгжүүлэх таван жилийн үндсэн чиглэлийн зорилтуудыг хэрэгжүүлэх ажлыг удирдлага, зохион байгуулалтаар хангаж аймгийн таван жилийн үндсэн чиглэлийн зорилтуудыг “Аймгийн Засаг даргын 2020-2024 оны үйл ажиллагааны хөтөлбөр”, аймгийн хөгжлийн жил жилийн төлөвлөгөө, төсөв, тухайн салбарын хөгжлийг тодорхойлсон төлөвлөлтийн баримт бичгүүдэд тусган хэрэгжүүлэх, “Төв аймгийг 2021-2025 онд хөгжүүлэх таван жилийн үндсэн чиглэл”, аймгийн хөгжлийн төлөвлөлтийн бусад баримт бичгийг хэрэгжүүлэх ажлын хүрээнд аймаг байгуулагдсаны 100 жилийн ойг угтаж хийх ажлын төлөвлөгөө гарган хэрэгжилтийг хангаж ажиллах, Үндсэн чиглэлийг хэрэгжүүлэхэд шаардагдах санхүүгийн эх үүсвэрийг улсын төсөвт тусгуулах, гадаад, дотоод хөрөнгө оруулагчид, иргэд, аж ахуйн нэгж, байгууллагын оролцоо дэмжлэгийг авах, төрөл бүрийн төсөл, хөтөлбөр, зээл тусламжид хамруулах замаар бүрдүүлж ажиллах, Аймгийн Засаг даргын 2020-2024 оны үйл ажиллагааны хөтөлбөр”, аймгийн хөгжлийн жил жилийн төлөвлөгөө, тухайлсан төлөвлөлтийн баримт бичгийн биелэлтийг тооцохдоо аймаг хөгжүүлэх таван жилийн үндсэн чиглэлийн зорилтуудын хэрэгжилтэд хяналт-шинжилгээ, үнэлгээ хийж, дүгнэлт гарган шаардлагатай арга хэмжээ авч байхыг дараах арга хэмжээ авч ажиллахыг аймгийн Засаг даргад даалгалаа.
“Төв аймгийг 2021-2025 онд хөгжүүлэх таван жилийн үндсэн чиглэл”-д  Хурлын Хороодын дүгнэлт, Төлөөлөгчдийн саналыг тусган батлуулж, Үндсэн чиглэлийн хэрэгжилтийн явцад хяналт тавьж, дүгнэн, тайланг хоёр жил тутам Хурлын хуралдаанаар хэлэлцүүлж байхыг аймгийн иргэдийн Төлөөлөгчдийн Хурлын Тэргүүлэгчдэд үүрэг болгов. 
“Төв аймгийг 2021-2025 онд хөгжүүлэх таван жилийн үндсэн чиглэл”-ийн  зорилтуудыг өөрийн сумын хөгжлийн төлөвлөлтийн баримт бичгүүдэд тусган батлуулж, хэрэгжүүлэх, шаардлагатай арга хэмжээ авч ажиллахыг сумдын иргэдийн Төлөөлөгчдийн Хуралд зөвлөлөө.
2. Аймгийн Засаг даргын өргөн мэдүүлсэн ойн сангаас 2021 онд бэлтгэх модны хуваарь батлах тухай асуудлыг хэлэлцээд аймгийн хэмжээнд 2021 онд ойн сангаас бэлтгэх модны хэмжээ, хуваарийг батлан байгалийн нөөц ашигласны төлбөрийн тухай хуульд заасны дагуу ойн нөөц ашигласны төлбөрийн орлогын 85 хувийг ойн хөнөөлт шавж, өвчний хөнөөлөөс урьдчилан сэргийлэх, түүнтэй тэмцэх, суурин судалгаа хийх, ой, хээрийн түймрээс урьдчилан сэргийлэх, хамгаалах, унтраах,  ойн үр бэлтгэх ой сонгох, тарьц, суулгац ургуулах, ойг нөхөн сэргээх, тарьж ургуулах, байгалийн сэргэн ургалтад туслах, ойн зурвас, модлог ургамлын цэцэрлэг байгуулах, голын эх, эрэг дагуу мод тарьж төгөл байгуулах, хууль бус мод бэлтгэх зөрчлийг бууруулах, хяналт шалгалт хийх зэрэг арга хэмжээнд зохих журмын дагуу төлөвлөн, зарцуулж байгаад тавих хяналтыг өндөржүүлж ажиллах , Ойгоос мод бэлтгэх ажлыг холбогдох заавар, журмын дагуу гүйцэтгүүлж, үйлдвэрлэлийн, арчилгааны болон цэвэрлэгээний огтлолтоор бэлтгэсэн 100 шоо метр мод тутамд 2,0 га талбайд ойжуулалтын ажлыг холбогдох аж ахуйн нэгж, байгууллагын өөрийн хөрөнгөөр хийлгэх ажлыг зохион байгуулах, өмнөх онуудад улс, орон нутгийн төсвийн болон өөрийн хөрөнгөөр ойжуулалтын ажлыг гүйцэтгээгүй, дутуу хийсэн аж ахуйн нэгж, байгууллагад ойгоос мод бэлтгэх зөвшөөрөл олгохгүй байхыг аймгийн Засаг даргад даалгав.
Тус тогтоол батлагдсантай холбогдуулан сумын төсөвтөө, Байгалийн нөөц ашигласны төлбөрийн тухай хуулийн 18 дугаар зүйлийн 18.1 дэх заалтын дагуу ойн нөөц ашигласны төлбөрийн орлогын 85 хувийг, Засгийн газрын 2014 оны 43 дугаар тогтоолоор батлагдсан “Байгаль орчныг хамгаалах нөхөн сэргээх арга хэмжээнд зарцуулах төлбөрийн орлогын хэсгийг бүрдүүлэх, зарцуулах, тайлагнах журам”-д заасан ойн аж ахуйн арга хэмжээнд зарцуулахаар тусган батлуулж, хэрэгжилтэд хяналт тавьж ажиллахыг ойн сан бүхий сумдын иргэдийн Төлөөлөгчдийн Хуралд зөвлөв.
- Аймгийн ИТХ-ын Тэргүүлэгчдийн II Хуралдаанаар:
2020-2024 оны аймгийн ИТХ-ын Тэргүүлэгчдийн II хуралдаан 11-р сарын 18-ны өдөр хуралдаж 9 асуудал хэлэлцэж 6 тогтоол батлан, 1 асуудлыг Тэргүүлэгчдийн дараагийн хуралдаанаар хэлэлцүүлэхээр буцаан Хурлын хороодод 1 асуудлыг дүгнэлт гаргуулахаар шилжүүлэв.
1. Аймгийн иргэдийн Төлөөлөгчдийн Хурлын Тэргүүлэгчдийн хуралдааны зохион байгуулалтыг хангах зорилгоор аймгийн иргэдийн Төлөөлөгчдийн Хурлын Тэргүүлэгчдийн Ажлын албанаас шинэчлэн боловсруулсан аймгийн иргэдийн Төлөөлөгчдийн Хурлын Тэргүүлэгчдийн Хуралдааны дэгийн төслийг хэлэлцээд “Аймгийн ИТХ-ын Тэргүүлэгчдийн дэгийг шинэчлэн батлах тухай” тогтоолыг батлан
Хуралдааны зохион байгуулалт, дэг журмыг хуралдааны дэгийн хүрээнд чанд сахин ажиллахыг Тэргүүлэгчдэд үүрэг болгон аймгийн иргэдийн Төлөөлөгчдийн Хурлын Тэргүүлэгчдийн хуралдааны дэгийн жишгээр сумын иргэдийн Төлөөлөгчдийн Хурлын Тэргүүлэгчдийн Хуралдааны дэгийг боловсронгуй болгон мөрдөж ажиллахыг сумын иргэдийн Төлөөлөгчдийн Хурлын Тэргүүлэгчдэд зөвлөв.
2. Аймгийн Сонгуулийн хороог татан буулгах тухай асуудлыг хэлэлцээд аймаг, сумдын иргэдийн Төлөөлөгчдийн Хурлын 2020 оны ээлжит сонгуулийг зохион байгуулж явуулсан аймгийн сонгуулийн хороог 2020 оны 11 дүгээр сарын 18-ны өдрөөс эхлэн татан буулгахаар шийдвэрлэв.
3. Аймгийн иргэдийн Төлөөлөгчдийн Хурлын Тэргүүлэгчдийн 2020 оны 10 дугаар сарын 28-ны өдрийн  “Хуралдааны тов тогтоож, хэлэлцэх асуудал батлах тухай” 01-р тогтоолд өөрчлөлт оруулах тухай тогтоолд өөрчлөлт оруулах тухай асуудлыг хэлэлцээд тус тогтоолын 1 дүгээр заалтын “2020 оны 11 дүгээр сарын 19-ний өдрийн 09 цагт.....” гэснийг “2020 оны 11 дүгээр сарын 24-ний өдрийн 09 цагт цахим хэлбэрээр...” гэж өөрчилж 2 дугаар заалтад “2.3. Ойн сангаас 2021 онд бэлтгэх модны хуваарь батлах тухай” гэж тус нэмж өөрчлөв.
4. Хуралдааны тов тогтоож, хэлэлцэх асуудал батлах тухай асуудлыг хэлэлцээд  аймгийн иргэдийн Төлөөлөгчдийн Хурлын ээлжит Гуравдугаар хуралдааныг 2020 оны 12 дугаар сарын 03-ны өдрийн 09 цагт аймгийн Засаг даргын Тамгын газрын Хуралдааны танхимд хуралдуулахаа тогтож Аймгийн Засаг даргын 2020-2024 оны үйл ажиллагааны хөтөлбөрийн төсөл, аймаг хөгжүүлэх 2021 оны төлөвлөгөөний төсөл, аймгийн 2021 оны төсвийн төсөл, иргэнд 2021 онд өмчлүүлэх газрын хэмжээ, байршлыг тогтоох тухай асуудлуудыг хэлэлцэхээр шийдвэрлэв.
Хуралдаанаар хэлэлцэх асуудлын төслүүдээр нийтийн сонсох ажиллагааг зохион байгуулж, нөлөөллийн шинжилгээ хийн нягтлан боловсруулж, Хөгжлийн бодлого, төлөвлөлт, түүний удирдлагын тухай болон холбогдох бусад хууль, тогтоомжид  нийцсэн, “Аймгийн иргэдийн Төлөөлөгчдийн Хурлын дүрэм”-ийн 18 дугаар зүйлд заасан шаардлага хангасан материалыг 11 дүгээр сарын 27-ны өдөр аймгийн иргэдийн Төлөөлөгчдийн Хуралд өргөн мэдүүлэхийг аймгийн Засаг даргад даалгав.
	Аймгийн иргэдийн Төлөөлөгчдийн Хурлын Гуравдугаар хуралдаанаар хэлэлцүүлэхээр Засаг даргын өргөн мэдүүлсэн асуудлуудыг Хурлын Хороодоор судлуулан хянуулж, боловсруулалтын түвшинг нь сайжруулж, дүгнэлт гаргуулан Тэргүүлэгчдийн Хуралдаанаар урьдчилан хэлэлцүүлж, Хуралдааны бэлтгэлийг сайтар хангаж ажиллахыг аймгийн иргэдийн Төлөөлөгчдийн Хурлын Тэргүүлэгчдийн нарийн бичгийн даргад үүрэг болголоо. 
5.Аймгийн ИТХ, Тэргүүлэгчдийн хэлэлцэх асуудлын төлөвлөгөөнд өөрчлөлт оруулах тухай асуудлыг хэлэлцээд аймгийн иргэдийн Төлөөлөгчдийн Хурлын болон Тэргүүлэгчдийн хуралдаанаар 2020 оны 10, 11, 12 дугаар сард хэлэлцэх асуудлуудын жагсаалтыг батлав.
6.Хөгжлийн түүчээ-Төв аймгийг хөгжүүлэх 5 жилийн Үндсэн чиглэлийн төслийн анхны хэлэлцүүлэгийг хэлэлцээд Хурлын Эдийн засаг, төсөв санхүү өмчийн бодлогын хороо, Үйлдвэрлэл дэд бүтцийн хороо, Нийгмийн бодлогын хороо, Байгаль орчин хөдөөгийн хөгжлийн хороо, Хүний эрхийн хороо, Нутгийн удирдлага хууль хяналт, гадаад харилцааны хороодод дүгнэлт гаргуулахаар шилжүүлэв.
7.Аймгийн Засаг даргын орлогчийг зөвшилцөх тухай асуудлыг хэлэлцээд Тэргүүлэгчдийн дараагийн Хуралдаанаар хэлэлцүүлэхээр буцаав.
8.Аймгийн ИТХ-ын Тэргүүлэгчдийн Ажлын албаны бүтэц орон тоонд өөрчлөлт оруулах тухай асуудлыг хэлэлцээд аймгийн иргэдийн Төлөөлөгчдийн Хурлын Тэргүүлэгчдийн Ажлын албаны орон тоог ИТХ-ын дарга, Нарийн бичгийн дарга, Ажлын албаны ахлах мэргэжилтэн-1, мэргэжилтэн-8, жолооч-2, нийт 13 орон тоогоор шинэчлэн тогтоов.
Аймгийн ИТХ-ын зарим Тэргүүлэгчдийн санал болгосны дагуу аймгийн Онцгой Комиссын мэдээлэл болон цаг үеийн нөхцөл байдлын тухай мэдээллийг сонсов.
 Аймгийн ИТХ-ын 01 дүгээр хуралдаанаар 8 асуудал хэлэлцэж 6 тогтоол батлав.
Аймгийн ИТХ-ын Тэргүүлэгчдийн ээлжит бус-1 дүгээр Хуралдаанаар:-
Аймгийн ИТХ-ын Тэргүүлэгчдийн ээлжит бус-1 дүгээр хуралдаан 11-р сарын 23-ны өдөр хуралдаж 4 асуудал хэлэлцэв.
1.Аймгийн ИТХ-ын дүрэмд нэмэлт оруулах тухай ажлын хэсгийн мэдээллийг хэлэлцээд тус асуудлын боловсруулалтын түвшинг сайжруулж дахин танилцуулахаар буцаав.
2.Хөгжлийн түүчээ-Төв аймгийг 2021-2025 онд хөгжүүлэх Үндсэн чиглэлийн төсөлд Хурлын Эдийн засаг, төсөв санхүү өмчийн бодлогын хороо, Үйлдвэрлэл дэд бүтцийн хороо, Нийгмийн бодлогын хороо, Байгаль орчин хөдөөгийн хөгжлийн хороо, Хүний эрхийн хороо, Нутгийн удирдлага хууль хяналт, гадаад харилцааны хороодоос хийсэн дүгнэлтийг хэлэлцээд Хурлын хуралдаанд шилжүүлэв.
3.Ойн сангаас 2021 онд бэлтгэх модны хуваарь батлах тухай асуудлыг хэлэлцээд Хурлын Байгаль орчин хөдөөгийн хөгжлийн хороонд шилжүүлэв.
4.Ойн сангаас 2021 онд бэлтгэх модны хуваарь батлах тухай асуудалд Хурлын Байгаль орчин хөдөөгийн хөгжлийн хорооноос хийсэн дүгнэлтийг хэлэлцээд Хурлын Хуралдаанд шилжүүлэв.
Аймгийн ИТХ-ын Тэргүүлэгчдийн ээлжит бус 1-дүгээр хуралдаанаар  2 асуудлыг Хурлын Хуралдаанд шилжүүлж, 1 асуудлыг боловсруулалтын түвшинг сайжруулахаар хойшлуулав.
Аймгийн ИТХ-ын III Хуралдаан 2020 оны 12-р сарын 03-ны өдөр Хуралдахаар тов тогтсонтой холбогдуулан аймгийн Засаг даргаас Хуралдааны асуудлуудыг 11-р сарын 27-ны өдөр өргөн мэдүүлсэн бөгөөд аймгийн ИТХ-ын Тэргүүлэгчдийн III Хуралдаан 2020 оны 11-р сарын 30-ны өдөр хуралдлаа.
Аймгийн ИТХ-ын Тэргүүлэгчдийн III Хуралдаанаар:-
1. Аймгийн Засаг даргын 2020-2024 оны үйл ажиллагааны хөтөлбөрийн төслийн анхны хэлэлцүүлэг хэлэлцүүлж Хурлын Эдийн засаг, төсөв санхүү өмчийн бодлогын хороо, Үйлдвэрлэл дэд бүтцийн хороо, Нийгмийн бодлогын хороо, Байгаль орчин хөдөөгийн хөгжлийн хороо, Хүний эрхийн хороо, Нутгийн удирдлага хууль хяналт, гадаад харилцааны хороодод дүгнэлт гаргуулахаар шилжүүлэв.
2. Аймгийн 2021 оны хөгжлийн жилийн төлөвлөгөөний төслийн анхны хэлэлцүүлгийг хэлэлцүүлж Хурлын Эдийн засаг, төсөв санхүү өмчийн бодлогын хороо, Үйлдвэрлэл дэд бүтцийн хороо, Нийгмийн бодлогын хороо, Байгаль орчин хөдөөгийн хөгжлийн хороо, Хүний эрхийн хороо, Нутгийн удирдлага хууль хяналт, гадаад харилцааны хороодод дүгнэлт гаргуулахаар шилжүүлэв.
3.Аймгийн 2021 оны төсвийн төслийн анхны хэлэлцүүлгийг хэлэлцээд Хурлын Эдийн засаг, төсөв санхүү өмчийн бодлогын хороонд дүгнэлт грагуулахаар шилжүүлэв.
4.Иргэнд 2021 онд өмчлүүлэх газрын хэмжээ байршил тогтоох тухай асуудлыг хэлэлцээд Хурлын Байгаль орчин хөдөөгийн хөгжлийн хороонд шилжүүлэв.
5.Аймгийн Засаг даргын өргөн мэдүүлсэн хөрөнгө шийдвэрлэх тухай асуудлыг хэлэлцээд акталж устгах барилга, дуудлагын худалдаагаар худалдах тээврийн хэрэгсэл, балансаас балансад шилжүүлэх хөрөнгө, акталж устгах тоног төхөөрөмж, тавилга эд хогшилг тогтоолын хавсралтаар тус тус  батлав.
Хөрөнгө шийдвэрлэх тухай тус тогтоолын дагуу дуудлага худалдааг холбогдох хууль, журмын дагуу зохион байгуулж, төлбөрийг аймгийн төсөвт бүрэн төвлөрүүлэх, хөрөнгийн хөдлөлийг зохих хууль тогтоомж, журмын дагуу нягтлан бодох бүртгэл, тайланд тусган Төрийн болон орон нутгийн удирдлагыг мэдээлэлжүүлэх системд бүртгэж, акталж устгах тоног төхөөрөмж, тавилга эд хогшилыг байгууллагуудын өмч хамгаалах байнгын зөвлөлийн хяналтан дор зохион байгуулахыг аймгийн Засаг даргад даалгав.
Аймгийн ИТХ-ын Тэргүүлэгчдийн III Хуралдаанаар 5 асуудал хэлэлцэж 4 асуудлыг Хурлын Хуралдаанд шилжүүлж 1 тогтоол батлав.
Аймгийн иргэдийн Төлөөлөгчдийн Хурлын Ажлын алба иргэдийн Төлөөлөгчдийн Хурлын Тэргүүлэгчдийн Хуралдаанаас батлагдан гарсан тогтоол, шийдвэрүүд цаг хугацааны мэдээ, мэдээлэлийг khural.mn сайт болон Төв аймгийн ИТХ facebook paje хуудсаар дамжуулан олон нийтэд мэдээлж ажиллаж байна.
Энэ сард аймгийн ИТХ-ын дарга, Ажлын албанд хандсан 21 албан бичиг ирснийг бүртгэн иргэдийн Төлөөлөгчдийн Хурлын дарга болон нарийн бичгийн даргад танилцуулан хариу өгөх шаардлагатай 4 албан бичигт хариуг өгч ажилласан байна. 
Аймгийн ИТХ-ын дарга, Ажлын албанд хандсан 7 өргөдөл ирснийг бүртгэн авч 6 өргөдлийн хариуг хуулийн хугацаанд багтаан шийдвэрлэж хариуг өгч ажилласан байна.  1 өргөдлийн хугацаа болоогүй шийдвэрлэх шатандаа байна.
Аймгийн ИТХ-ын дарга, Хурлын Ажлын албанаас салбарын яамд болон аймгийн Засаг дарга, хэлтэс агентлагт болон холбогдох албан байгууллагад 39 бичиг гарган хүргүүлж ажиллалаа. 
Улсын Онцгой комисс, Засгийн газрын хуралдааны 178 дугаар тогтоолоор 11 дүгээр сарын 12-ны 06:00 цагаас эхлэн тав хоног Бүх нийтийн бэлэн байдлын зэрэгт шилжүүлэх шийдвэр гарсантай холбогдуулан аймгийн Онцгой комиссын шуурхай хуралдаан зарлаж бүх нийтийн бэлэн байдлын үед Төв аймгийн хэмжээнд авч хэрэгжүүлэх арга хэмжээний талаар хэлэлцсэний дагуу төрийн бүх байгууллагууд тус зэрэгт шилжиж ажиллалаа.
2020 оны 11-р сарын 12-ний өдөр аймгийн ИТХ-ын дарга Ц.Жамбалсүрэн Ковид цар тахлын нөхцөл байдлын улмаас бэлэн байдлын зэрэг шилжсэн үеийн нөхцөл байдал  өргөн хэрэглээний бараа, хүнсний бүтээгдэхүүн худалдаалдаг бөөний төвүүд болон дэлгүүрүүдийн үйл ажиллагаатай танилцаж, худалдаа эрхлэгч болон иргэдтэй уулзсанаас гадна аймгийн ИТХ-ын дарга, аймгийн Засаг дарга, онцгой комиссын гишүүд нэгдсэн эмнэлэгийн үйл ажиллагаа, халдварын үед хэрхэн ажиллах бэлэн байдалтай танилцаж ажилласан.
Монгол Улсын Засгийн газрын "Бүх нийтийн бэлэн байдлын зэрэгт шилжсэн үеийн үйл ажиллагааны тухай" тогтоолын дагуу авах хариу арга хэмжээний тухай аймгийн Онцгой Комиссоос өгсөн үүрэг чиглэл, Сумын Засаг даргын 2021-2024 оны үйл ажиллагааны хөтөлбөр, Сумын хөгжлийн жилийн төлөвлөгөөг хэрхэн боловсруулах, Төрийн албаны стандартыг хэрхэн хангах, сайжруулах талаар холбогдох үүрэг чиглэлийг 27 сумдын удирдлагуудад өглөө.
Улсын хэмжээнд бэлэн байдлын зэрэгт шилжиж хөл хорио тогтоосон байгаа энэ цаг үед тусламж, дэмжлэг хэрэгтэй байгаа айл өрхөд иргэд, аж ахуйн нэгж, байгууллагууд хандив өгч, хандивын аяны хүрээ тэлсээр байгаа бөгөөд аймгийн ИТХ-ын төлөөлөгч Г.Сурмаа аймгийн Онцгой комиссоор дамжуулан Зуунмод сумын Нацагдорж (5 дугаар) багийн 315 өрхөд 5 сая төгрөгийн үнэ бүхий хүнсний голлох бүтээгдэхүүний багц, амны хаалтын хамт хандивласан бөгөөд хүйтний улиралд хэрэглэх түлээ, нүүрсийг үе шаттайгаар өгөхөөр шийдвэрлэж эхний ээлжинд 60 өрхөд хандивлалаа. Түүнчлэн "Унагалдайн Андууд"цэцэрлэгийн удирдлага, эцэг эхчүүдийн хүсэлтийн дагуу цэцэрлэгийн насны 10 хүүхдэд дулаан куртик, гутал, хувцас зэргийг өгсөн байна. 
Монгол Улсын Засгийн газар, УОК-оос бүх нийтийн бэлэн байдлын зэрэгт шилжиж хөл хорионы дэглэм тогтоосон цар тахлын хүнд, хэцүү нөхцөлд иргэдэд туслах хандив, тусламжийн аянд аймаг, сумын иргэдийн Төлөөлөгчдийн Хурлын Төлөөлөгчдийг нэгдэхийг уриалж ажиллалаа.

